รัฐมนตรีประจำสำนักนายกรัฐมนตรี มั่นใจการพัฒนาท่าอากาศยานอู่ตะเภาจะสำเร็จตามแผนงาน รองรับนักท่องเที่ยวไทยที่ขยายตัวเพิ่มขึ้น
รัฐมนตรีประจำสำนักนายกรัฐมนตรี มั่นใจการพัฒนาท่าอากาศยานอู่ตะเภาจะสำเร็จตามแผนงาน รองรับนักท่องเที่ยวไทยที่ขยายตัวเพิ่มขึ้น

นายกอบศักดิ์ ภูตระกูล รัฐมนตรีประจำสำนักนายกรัฐมนตรี เปิดเผยถึงมุมมองในฐานะตัวแทนจากรัฐบาลไทย ต่อการดำเนินโครงการพัฒนาท่าอากาศยานอู่ตะเภา เพื่อให้นักลงทุนที่ร่วมงานสัมมนารับฟังความคิดเห็นจากภาคเอกชนในโครงการศึกษาความเป็นไปได้ของโครงการเขตพัฒนาพิเศษภาคตะวันออก เมืองการบินภาคตะวันออก ท่าอากาศยานอู่ตะเภา ว่า รัฐบาลมองว่าอีอีซีจะเป็นกรุงเทพมหานครแห่งที่สองของประเทศไทยในอนาคต และจะเป็นประตูสู่ภูมิภาคอาเซียน แต่การที่ไทยจะก้าวสู่การเป็นประเทศผู้นำในอาเซียนได้นั้น จำเป็นต้องมีท่าอากาศยานที่ดี โดยปัจจุบันท่าอากาศดอนเมืองและสุวรรณภูมินับว่ามีนักท่องเที่ยวใช้เป็นช่องทางการเดินทางท่องเที่ยวและเชื่อมโยงกับนานาประเทศเป็นจำนวนมาก ดังนั้นการพัฒนาท่าอากาศยานอู่ตะเภาให้เป็นท่าอากาศยานเชิงพาณิชย์แห่งที่ 3 ของไทยได้ นับเป็นเรื่องที่น่ายินดีและท้าทายอย่างยิ่งที่จะสร้างความเจริญเติบโตทางเศรษฐกิจให้กับประเทศ พร้อมมั่นใจว่า โครงการนี้จะเดินหน้าได้อย่างสำเร็จ รวมถึงในอนาคตจะยกระดับเป็นศูนย์กลางทางการบินของภูมิภาค มีศูนย์ซ่อมอากาศยานที่ทันสมัยที่สุดของโลก

นอกจากนี้ รัฐบาลยังตั้งใจจัดตั้งโรงฝึกช่าง เพื่อผลิตผู้เชี่ยวชาญด้านการบิน และระหว่างนี้ทางสำนักงานคณะกรรมการส่งเสริมการลงทุนหรือบีโอไอ และสำนักงานอีอีซี อยู่ระหว่างหารือดึงดูดการลงทุนจากบริษัททั่วโลกมาตั้งที่เมืองการบินด้วย ซึ่งในอนาคตยังมองว่า จะมีนักท่องเที่ยวใช้บริการท่าอากาศยานนี้เพิ่มขึ้นอย่างรวดเร็ว เพราะนักท่องเที่ยวส่วนใหญ่มีความสนใจท่องเที่ยวเมืองพัทยา